કોલેજના પ્રિન્સિપાલ ડો.ડી.આર.કથીરીયાએ જણાવ્યું હતું કે, ‘કોલેજની સ્ટુડન્ટ રિપ્રેઝન્ટેટીવ કાઉન્સિલ-એસઆરસી દ્વારા કોલેજના પાર્કિગમાં વોલ ઓફ યુનિટી બનાવેલ છે. જ્યાં કોલેજના અધ્યાપકો, કર્મચારીઓ કે વિદ્યાર્થીઓ દ્વારા પોતાના માટે પડી રહેલી બિનઉપયોગી વસ્તુઓ કે જે અન્ય જરૂરીયાતમંદ વ્યક્તિઓને ઉપયોગમાં આવી શકે તેવી હોય તે વોલ ઓફ યુનિટી ખાતે મુકી જાય છે. જ્યાંથી જરૂરીયાતમાંદ વ્યક્તિઓ પોતાને અનુકૂળ આવે તે વસ્તુઓ લઇ જઇ શકે છે. કપડાં, બૂટ, ચંપલ, ગરમ કપડાં, ચાદર, રૂમાલ સહિતની વસ્તુઓ જે બિનઉપયોગી હોય તો વોલ ઓફ યુનિટી ખાતે આવીને કોઇને પણ કહ્યા વિના માત્ર મૂકી દેવાની હોય છે. એવી જ રીતે જરૂરીયાતમંદ વ્યક્તિઓ વોલ ઓફ યુનિટી ખાતે મુકવામાં આવેલી વસ્તુઓ પૈકી પોતાની જરૂરીયાત અને પસંદગીની વસ્તુ કોઇને પણ કહ્યા વિના લઇ જઇ શકે છે. આ સમગ્ર પ્રક્રિયામાં કોઇની મંજૂરી કે કહેવાની જરૂર નથી. કોલેજના વિદ્યાર્થીઓએ કોલેજમાં પડી રહેલી એંગલો, સીટ સહિતની નકામી વસ્તુઓનો ઉપયોગ કરીને વોલ ઓફ યુનિટી તૈયાર કરી છે. વોલ ઓફ યુનિટી માત્ર કોલેજ કે યુનિવર્સિટી પૂરતી નહીં પરંતુ સમગ્ર સમાજ માટે છે. જ્યાં કેટલાંક લોકો માટે બિનઉપયોગી બની ગયેલી વસ્તુઓ અન્ય વ્યક્તિઓ માટે ઉપયોગી બની રહેશે તેવો આશય છે.